Succes fenomenal pentru sătmăreanul Mircea Muncean la Concursul de Eleganţă Sinaia (C.E.S.) 2019, care a avut loc sâmbătă, 29 iunie, și găzduit pe Domeniul Regal Peleș. Sătmăreanul a obținut atât locul I cât și marele premiu al juriului, concurând cu niște adevărați profesioniști în domeniu. Mai exact, cu alți 35 de proprietari de mașini istorice.

Sătmăreanul a câștigat cu un FIAT, vechi de 95 de ani, fabricat în 1924. Succesul este cu atât mai mare cu cât s-a reușit recondiționarea automobilului în mai puțin de o lună.







”CESinaia 2019 a fost un moment minunat pentru mine! După o muncă nebună și stres să recondiționăm faceliftul la căruță în mai puțin de o lună, cu toanele și imperfecțiunile celor 95 de ani ai ei, Fiat-ul mi-a umplut inima de bucurie. Locul 1 și marele premiu al juriului la un asemenea nivel și cu o concurență de profesioniști, este super!”, a spus dr. Mircea Muncean.

Concursul de Eleganţă Sinaia (C.E.S.) este un eveniment F.I.V.A. dedicat vehiculelor istorice, organizat de Retromobil Club România (R.C.R.) sub Înaltul Patronaj al ASR Principele Radu al României, în parteneriat cu Primăria Orașului Sinaia și Muzeul Național Peleș.

Lansat de Automobil Clubul Român Regal (A.C.R.R.) în 1934, reluat de R.C.R. în 2011, evenimentul oferă miilor de spectatori prezenți şansa de a descoperi automobile rare şi elegante, precum şi poveştile extraordinare din spatele acestora. Concursul de Eleganţă Sinaia are un caracter internaţional avand an de an personalități de seamă în juriu.